ཞེས་བྲིས་ཡོད་པ་དེ་སྐུ་ཞབ་དོན་གྲུབ་རྒྱལ་ལགས་ཀྱི་བསྒྱུར་རྩོམ་དང་ཐད་ཀར་འབྲེལ་བ་མེད་ཀྱང་ཁོང་ཤེས་ཡོན་ལ་གུས་བརྩི་དང་ཆེ་མཐོང་གནང་ཡོད་པ་རྟོགས་ཐུབ།སྤྱིར་ན་ང་ཚོ་མི་རིགས་ལ་མཚོན་ན་ཡིག་བསྒྱུར་ལ་བརྟེན་ནས་རང་གི་རིག་གཞུང་དེ་ཕུན་སུམ་ཇེ་ཚོགས་སུ་གཏོང་བའི་ལོ་རྒྱུས་ཤིག་སྔ་མོ་ནས་ཡོད་བསྡད་པ་ཞིག་དང༌།ལྷག་པར་དུ་ས་སྐྱ་བས་བོད་ཀྱི་སྲིད་དབང་འཛིན་པའི་སྐབས་དེར་ཤོང་སྟོན་རྡོ་རྗེ་རྒྱལ་མཚན་སོགས་ཀྱིས་སྙན་ངག་མེ་ལོང་མ་བོད་བསྒྱུར་གནང་བས་བོད་སྤྱིའི་རིག་གནས་དང༌།རྩོམ་རིག་སྒྱུ་རྩལ་སྐོར་ལ་སྔ་ན་མེད་པའི་མཛད་རྗེས་ཆེན་པོ་བཞག་ཡོད་པ་རེད།དེ་བཞིན་སྐུ་ཞབས་དོན་གྲུབ་རྒྱལ་ཁོང་གིས་ཀྱང་ཡིག་བསྒྱུར་དེ་རྩོམ་རིག་ལས་གཞི་གྲས་ཀྱི་རྣམ་གྲངས་གལ་ཆེན་ཞིག་ཏུ་དགོངས་ཏེ།ཡིག་བསྒྱུར་གྱི་ཕྱག་ལས་ཤུགས་ཆེན་གནང་ཡོད་པ་རེད།དེབ་དེའི་ནང་དུ་བྱ་ལེན་མའི་ཟློས་གར་དེ་རྒྱ་གར་རང་གི་འཁྲབ་གཞུང་ཟློས་གར་ཞིག་ཡིན་ཞིང་སྐུ་ཞབས་དོན་གྲུབ་རྒྱལ་གྱིས་རྒྱ་ནག་གི་ཡི་གེ་ནས་བོད་བསྒྱུར་བྱས་ཡོད་དེ་རྩོམ་འཕྲོས་ལུས་ཡོད་པ་རེད།གཞན་ཡང་བྱ་ལེན་མའི་ཟློས་གར་ནི་མཁས་དབང་དགེ་འདུན་ཆོས་འཕེལ་ལགས་ཀྱིས་ཀྱང་རྒྱ་གར་སྐད་ནས་ཐད་ཀར་་བོད་བསྒྱུར་བྱས་ཡོད་པ་རེད།ཡང་སྙན་ངག་ཁག་གཅིག་བོད་བསྒྱུར་དང༌།བརྩམས་སྒྲུང་ཁག་གཅིག་བོད་བསྒྱུར༌།དམིགས་བསལ་ལོ་རྒྱུས་ཡིག་ཆ་ཁག་གཅིག་རྒྱ་ཡིག་ནས་བོད་བསྒྱུར་བྱས་ཡོད་པ་དང་ཁྲིན་ཆན་ཡོན་ལགས་ཀྱིས་ཁོང་ལ་ཡིག་བསྒྱུར་ཕྱག་རོགས་གནང་ཡོད་པ་རེད།ཁོང་གིས་བོད་བསྒྱུར་བྱས་པའི་ཡིག་ཆའི་ཁོངས་ནས་གལ་ཆེ་ཤོས་ཞིག་ཐང་ཡིག་གསར་རྙིང་གཉིས་བོད་བསྒྱུར་བྱས་པ་དེ་ཡིན་པ་སྐུ་ཞབས་དོན་གྲུབ་རྒྱལ་ཁོང་གིས་ངོས་འཛིན་བྱེད་ཀྱི་ཡོད་ཁོང་གི་གྲོགས་པོ་ཞིག་ང་ལ་དངོས་སུ་གསུངས་མྱོང༌།སྐུ་ཞབས་དོན་གྲུབ་རྒྱལ་གྱིས་བརྩམས་པའི་འགྲེལ་རྩོམ་ཕྱོགས་བསྒྲིགས་ནང་དུ་འགྲེལ་རྩོམ་དྲུག་བཀོད་ཡོད་པ་དང༌།དེབ་ཐེར་དཔྱིད་ཀྱི་རྒྱལ་མོའི་གླུ་དབྱངས་ཚིགས་སུ་བཅད་པའི་སྙན་ངག་གི་འགྲེལ་བ་གོ་མཛོད་འབྱེད་པའི་ལྡེ་མིག་ཞེས་པ་དང༌།དེབ་ཐར་དཔྱིད་ཀྱི་རྒྱལ་མོའི་གླུ་དབྱངས་ཀྱི་ཚིག་གསར་འགྲེལ་བ།རྣམ་འབྱོར་གྱི་དབང་ཕྱུག་དམ་པ་རྗེ་བཙུན་མི་ལ་རས་པའི་རྣ་ཐར་གྱི་ཚིག་དོན་བཤད་པ།རྣམ་འབྱོར་གྱི་དབང་ཕྱུག་དམ་པ་རྗེ་བཙུན་མི་ལ་རས་པའི་རྣམ་ཐར་གྱི་ཚིག་གསར་འགྲེལ་བ།རྒྱལ་བོ་ར་མ་ནའི་རྟོགས་བརྗོད་ཀྱི་འགྲེལ་བ།རྒྱལ་བོ་ར་མ་ནའི་རྟོགས་བརྗོད་ཀྱི་་ཚིག་གསར་འགྲེལ་བ་བཅས་འགྲེལ་རྩོམ་དྲུག་བཀོད་ཡོད་པ་རེད།དེའི་ཁོངས་ནས་མི་ལ་རས་པའི་རྣམ་ཐར་གྱི་མཚན་དོན་བཤད་པ་དང།ཚིག་གསར་དཀའ་འགྲེལ་གཉིས་མ་གཏོགས་གཞན་འགྲེལ་རྩོམ་བཞི་བོ་རྩོམ་འཕྲོ་ལྷག་ཡོད་པ་རེད།